E nɨrɨrɨ aiwɨ segí̵ dɨŋí̵ ‘ Pegí̵áyí̵ ámɨ wiápí̵nɨmeapaxí̵manɨ . ’ yaiwiarɨgí̵áyí̵ nánɨ xwɨyí̵á bɨ osearɨmɨnɨ . ” nurɨrɨ re urɨŋɨnigɨnɨ , “ Pegí̵áyí̵ ámɨ nɨwiápí̵nɨmeapí̵rí̵árɨnɨ . Xwɨyí̵á eŋíná Moseso íkí̵á onɨmiánáɨna rí̵á mɨní̵ ápiáwí̵ wearɨŋagɨ wɨnɨŋí̵pɨ nánɨ Bɨkwí̵yo nɨrɨnɨrɨ eánɨŋí̵pɨ sɨnɨ í̵á mɨropa regí̵awixɨnɨ ? Moseso rí̵á apimɨ sɨŋwí̵ wɨnáná xegí̵ xiáwowa Ebɨrí̵amo tí̵nɨ Aisako tí̵nɨ Jekopo tí̵nɨ awa pegí̵ámɨ eŋáná aiwɨ omɨ Gorɨxo re urɨŋɨnigɨnɨ , ‘ Nionɨ dɨxí̵ ráwowa Ebɨrí̵amo tí̵nɨ Aisako tí̵nɨ Jekopo tí̵nɨ awayá Ŋwí̵á imónɨŋáonɨrɨnɨ . ’ E urí̵agɨ nánɨ awa pegí̵áwa aiwɨ wigí̵ dɨŋí̵ sɨnɨ sɨŋí̵ imónɨŋagí̵a nánɨ Gorɨxo ‘ Awayá Ŋwí̵áonɨrɨnɨ . ’ rɨpaxí̵rɨnɨ .
